Covid-19: Salon-eienaar in hegtenis wat nie isoleer(Foto: Unsplash) ŉ Salon-eienaar van Ladysmith wat positief vir die nuwe koronavirus getoets het, is op ŉ aanklag van poging tot moord in hegtenis geneem nadat hy geweier het om hom in selfisolasie te plaas. Brig. Vishnu Naidoo, nasionale polisiewoordvoerder, het gesê die Ladysmith-polisie het Dinsdagmiddag inligting ontvang dat die man reeds kontak met verskeie mense in die omgewing gehad het. Hy het na verskillende lande gereis voordat hy op 18 Maart na Suid-Afrika teruggekeer het. “By sy terugkeer het hy positief vir Covid-19 getoets en is hy beveel om, hangende die uitslae van verdere bloedtoetse, vir minstens 14 dae in kwarantyn te bly,” het Naidoo gesê. Volgens Naidoo het die man egter sedert Saterdag met sy gewone sake voortgegaan. “Hy het ŉ dokter se bevel verontagsaam en na bewering die bepalings ingevolge die Wet op Rampbestuur rakende Covid-19 oortree.” Die 52-jarige man is gearresteer en na ŉ hospitaal geneem waar hy tans behandeling ontvang. Naidoo het gesê die polisie soek intussen na minstens 27 mense met wie die man in die salon, asook by ŉ kerkbyeenkoms, in kontak was. Daar is met ŉ senior aanklaer ooreengekom om die saak uit te stel om die kans op verdere verspreiding van die virus te beperk.